Kosovo - novi povod razilaženja SAD-a i Rusije
Rusija bi mogla učiniti slučaj Kosova presedanom za pitanja Abkhazije i Južne Osetije
Na marginama seminara naslovljenog "Sjedinjene Države i Rusija" govorilo se i o budućnosti Kosova. Može li rješenje statusa te pokrajine postati značajni kamen spoticanja u američko-ruskim odnosima? Ono što neki stručnjaci definiraju kao ponovno pojavljivanje simptoma Hladnoga rata u stvari je pretjerivanje. To je bio glavni zaključak sudionika okruglog stola održanog u Centru Nixon u Washingtonu. Pa ipak, niti ruski, niti američki predstavnici nisu mogli iznijeti ocjenu da su odnosi između dvije zemlje na pravom putu. Štoviše, izgleda da se suradnja između Washingtona i Moskve događa samo u onim slučajevima kad se njihovi interesi strogo poklapaju, a to, kaže predsjednik Centra Nixon, Dmitri Simes, često nije dovoljno. Zapadni model demokracije, kako ga prezentiraju Sjedinjene Države, nije prihvatljiv za Rusiju. Sjedinjene Države i Europska unija ne predstavljaju uzore za Rusiju te intenzivno promoviranje američkih interesa u područjima interesne zone bivšeg Sovjetskog Saveza, naročito u Ukrajini i Gruziji. Američki plan razmještanja obrambenog raketnog štita u Češkoj i Poljskoj, navodi Simes, također iritira Rusiju. Zbog svega ovoga ne iznenađuje da čak i jedno manje važno pitanje, kao što je status Kosova, ima eksplozivni potencijal. Simes poziva na oprez jer bi Rusija mogla učiniti slučaj Kosova presedanom za pitanja Abkhazije i Južne Osetije. Rusija bi se naročito mogla naljutiti ukoliko Kosovo dobije neovisnost bez odobrenja Ujedinjenih naroda. To bi, kaže Simes, podsjetilo Rusiju na njenu irelevantnost 1999. godine tijekom NATO-ove kampanje bombardiranja Srbije. Ukazujući na neizbježnost neovisnosti Kosova, što smatra logičkim slijedom događaja nakon NATO-ove kampanje prije osam godina, Simes ističe da ipak postoji jedna opcija na koju bi Srbija nevoljko mogla pristati. Rusija bi dala svoj blagoslov novoj rezoluciji Vijeća sigurnosti o Kosovu ili bi se suzdržala od veta ukoliko bi se postigao sporazum na koji bi Srbija mogla pristati. Ruski veleposlanik u Sjedinjenim Državama Juri Ushakov nije htio komentirati moguće scenarije konačnog rješenja statusa Kosova.